text: Her findes banderne i dit område
  11 september 2018 kl. 15.38
  Bander har slået sig ned i fem byer i Syd- og Sønderjylland. Her finder du en oversigt over dem alle.
  
  Selvom Hells Angels ikke længere er synlige i det syd- og sønderjyske område, er der stadig bander til stede i området. Nogle gør meget væsen af sig for tiden, mens andre nærmest lever i det skjulte.
  Konflikten i Esbjerg har sat fokus på de to grupperinger fra Kvaglundparken og Stengårdsvej, og i Fredericia er Loyal To Familia (LTF) synlige i bybilledet. Senest som følge af forbuddet mod dem, hvor fem i sidste uge blev sigtet for brud på den nye LTF-lov.
  Stille omkring Hells Angels
  Mens der er uro i Esbjerg og Fredericia, er der stille omkring de andre bander i området.
  Devil’s Choice er en support-gruppe til Hells Angels, og de holder ifølge politiet til tre steder: mellem Smidstrup og Fredericia, Esbjerg og Rødding.
  - Vi hører dog ikke noget til dem, fortæller Jens Langdal, fungerende politiinspektør, Syd- og Sønderjyllands Politi, til TV SYD.
  Tidligere kunne man se Hells Angels-rygmærker fysisk til stede i både Esbjerg og Vejle, men de forsvandt fra bybillederne for nogle år siden.
  
  Bander i Syd- og Sønderjylland
  Bandernes tilstedeværelse i Syd- og Sønderjylland er fortrinsvis et nordligt fænomen. Den sydligste del af Sønderjylland går fri, og man finder den første bande 70 km nord for den dansk-tyske grænse i Rødding, hvor en afdeling af Devil’s Choice holder til.
  Her holder banderne til:
  Esbjerg:
  Kvaglundparken
  Stengårdsvej
  Devil’s Choice MC Seaside
  Rødding:
  Devil’s Choice Borderland
  Horsens:
  Bandidos
  Smidstrup/Fredericia:
  Devil’s Choice MC Fortresstown
  Fredericia:
  Loyal To Familia (LTF)
  
  
  